****

11. listopada 2019.

**PREDMET: Otvorene prijave za studentsko natjecanje Realizator 2019.**

Zaklada Sveučilišta u Rijeci otvorila je prijave na četvrtu ediciju studentskog *case study* natjecanja **Realizator 2019**. Dosadašnjih 220 uključenih studenata u 84 tima s 11 sveučilišnih sastavnica, te 13 poduzeća i institucija potvrđuju uspješnost Realizatora kao primjera dobre prakse povezivanja sveučilišne i poslovne zajednice.

Radeći na **stvarnim poslovnim slučajevima**, studenti dobivaju mogućnost **primijeniti stečeno znanje** i **razviti konkretne vještine** potrebne na tržištu rada. Uz edukativnu i mentorsku podršku, mladi istražuju, formiraju i prezentiraju inovativna rješenja na zadani izazov dok bogati popratni program **potiče umrežavanje** i stvaranje prvih poslovnih poznanstava.

Ovogodišnji partneri i slučajevi su: **Arriva Hrvatska** – „Osmisliti razvoj loyalty programa“, **Dogma** **nekretnine** - „Primjena novih tehnologija u prometu nekretninama“, **Grad** **Kastav** – „Vandalizam u Gradu Kastvu“, **Jadran galenski laboratorij** - „Zaštita prava intelektualnog vlasništva“, **MEP** – „Analiza isplativosti razvoja proizvoda 3D SIMULATOR ZA SIGURNO UPRAVLJANJE PROMETOM LNG TANKERA u nastavi i edukaciji pomoraca“ i **Njivice Hoteli** – „Sustav nagrađivanja zaposlenika u hotelskoj industriji“. Novitet četvrte edicije je i ***Secret case***, poslovni slučaj manje zahtijevnosti čija tema ostaje tajna do početka natjecanja, a pobjedničko rješenje realizirat će se u praksi.

Realizator 2019. program podijeljen je u pet modula: **START** (Otvorenje natjecanja i predstavljanje poslovnih slučajeva i partnera), **SUPPORT** (radionice generiranja inovativnih ideja i pripreme rješenja), **LEARN & MINGLE** (interaktivne edukcije i umrežavanje s poduzetnicima, kreativcima i inovatorima), **PLAY** (priprema *pitch*-a, izlaganja rješenja u tri minute) i **WIN** (Završnica natjecanja *Pitching Day Competition*, prezentiranje poslovnih rješenja stručnom žiriju i proglašenje pobjednika).

**Prva tri najbolja rješenja** svakog poslovnog slučaja novčano se nagrađuju u iznosu 3.000 kuna za prvo mjesto, 2.000 kuna za drugo mjesto te 1.000 kuna za treće mjesto. Osim novčanih nagrada, bit će uručena i **nagrada za najaktivniji tim**, a pobjedničkim timovima osiguran je i službeni razgovor za pristup programu besplatne podrške **razvoja inovativnih poslovnih ideja**.

Otvorenje i predstavljanje poslovnih partnera i slučajeva zakazano je za **22. listopada 2019. u 17 sati u Step Ri-u** (Radmile Matejčić 10, Rijeka). Natjecanje je otvoreno svim studentima u Rijeci, a mogu sudjelovati u timovima od dva do četiri člana. **Prijave se vrše online** na mrežnim stranicama Zaklade Sveučilišta u Rijeci ([www.zaklada.uniri.hr](http://www.zaklada.uniri.hr)) **do 27. listopad 2019**.

Natjecanje od 2016. godine provodi Zaklada Sveučilišta u Rijeci u suradnji sa Znanstveno tehnologijskim parkom Step Ri i uz potporu Primorsko-goranske Županije kao aktivnost fonda *Studenti za društvo znanja*.